钦定古今图书集成/明伦汇编/官常典/第214卷 > 萧兀纳
## 钦定古今图书集成/明伦汇编/官常典/第214卷 > 萧兀纳

按《辽史》本传：兀纳，一名挞不也，字特免，六院部人。其
先尝为西南面拽剌。兀纳魁伟简重，善骑射。清宁初，
兄图独以事入见，帝问族人可用者，图独以兀纳对，
补祗候郎君，迁近侍敞史、护卫太保。大康初，为北院
宣徽使。时乙辛巳害太子，因言宋魏国王和鲁斡之
子淳可为储嗣。群臣莫敢言，唯兀纳及夷离毕萧陶
隗谏曰：“舍嫡不立，是以国与人也。”帝犹豫不决。五年，
帝出猎，乙辛请留皇孙，帝欲从之。兀纳奏曰：“窃闻车
驾出游，将留皇孙，苟保护非人，恐有他变。果留，臣，请
侍左右。”帝乃悟，命皇孙从行。由此始疑乙辛。顷之，同
知南院枢密使事，出乙辛淳等，帝嘉其忠，封兰陵郡
王，人谓近于古社稷臣，授殿前都点检。上谓王师儒、
耶律固等曰：“兀纳忠纯，虽狄仁杰辅唐屋质立穆宗，
无以过也。卿等宜达燕王知之。”自是令兀纳辅导燕
王，益见优宠。大安初，诏尚越国公主，兀纳固辞，改南
院枢密使。奏请掾史宜以岁月迁叙，从之。寿隆元年，
拜北府宰相。初，天祚在潜邸，兀纳数以直言忤旨。及
嗣位，出为边兴军节度使，守太傅。以佛殿小底王华
诬兀纳借内府犀角，诏鞫之。兀纳奏曰：“臣在先朝，诏
许日取帑钱十万为私费，臣未尝妄取一钱，肯借犀
角乎？”天祚愈怒，夺太傅官，降宁边州刺史，寻改临海
军节度使。兀纳上书曰：“自萧海里亡入女直，彼有轻
朝廷心，宜益兵以备不虞。”不报。天庆元年，知黄龙府
事，改东北路统军使。复上书曰：“臣治与女直接境，观
其所为，其志非小。宜先其未发，举兵图之。”章数上，皆
不听。及金兵来侵，战于宁江州，其孙移敌蹇死之。兀
纳退走入城，留官属守御，自以三百骑渡混同江而
西，城遂陷。后与萧敌里拒金兵于长泺，以军败免官。
五年，天祚亲征，兀纳殿，复败绩。后数日，乃与百官入
见，授上京留守。六年，耶律章奴叛，来攻京城。兀纳发
府库以赉士卒，谕以逆顺，完城池，以死拒战，章奴无
所得而去。以功授副元帅，寻为契丹都宫使。天祚以
兀纳先朝重臣，有定策勋，每延问以政，兀纳对甚切，
上虽优容，终不能用。以疾卒，年七十。